Kartta*Titan*-sukellusveneen kuljettaneen MV *Polar Prince* -tutkimusaluksen lähtöpiste (1) ja määränpää RMS *Titanicin* hylyn alueella (2), jossa yhteys *Titaniin* katkesi.
**Titan-sukellusveneen onnettomuus** tarkoittaa OceanGate Expeditionsin sukellusvene *Titanin* katoamista 690 kilometriä Kanadan rannikolta kesäkuussa 2023. Sukellusveneellä oli tarkoitus mennä katsomaan RMS *Titanicin* hylkyä. Aluksessa oli viisi henkilöä, muun muassa sen ohjaajana toiminut OceanGaten toimitusjohtaja Stockton Rush. OceanGate ilmoitti 22. kesäkuuta 2023 kaikkien sukellusveneessä olleiden kuolleen onnettomuudessa.

Tapahtumat
----------

Yhdysvaltalaisen OceanGate Expeditionsin sukellusvene *Titan* siirrettiin perjantaina 16. kesäkuuta 2023 tutkimusalus *MV Polar Princellä* St John'sista Newfoundlandista Pohjois-Atlantille. Viidelle hengelle suunniteltu sukellusvene kuljetti matkustajia katsomaan RMS *Titanicin* hylkyä. Alus saapui 17. kesäkuuta sukelluspaikalle, noin 690 kilometrin päähän Newfoundlandin rannikolta. Sukellus alkoi seuraavana päivänä kello 9.30 Newfoundlandin kesäaikaa (12.00 UTC).

Yhteys *Titaniin* menetettiin tunti ja 45 minuuttia sukelluksesta, jonka oli määrä kestää 11 tuntia. Siinä vaiheessa sukellusvene saattoi olla noin 3 300 metrin syvyydessä. Alkoi suurimittainen etsintäoperaatio, johon osallistui useita eri laivoja, lentokoneita ja kauko-ohjattu vedenalainen ajoneuvo. Aluksi toiveita miehistön henkiinjäämisestä herättivät merenalaisten kuuntelulaitteiden havaitemat koputusäänet, joiden todettiin myöhemmin kuitenkin tulleen etsintöjä toteuttaneilta aluksilta. Hengitysilman arvioitiin loppuvan torstaina 22. kesäkuuta noin kello 10 (UTC). Myöhemmin samana päivänä löydettiin romua, joka oli peräisin sukellusveneestä. Romun todettiin viittaavan siihen, että sukellusvene oli menettänyt paineistuksen ja tuhoutunut. OceanGate ilmoitti 22. kesäkuuta kaikkien sukellusveneessä olleiden kuolleen. Sukellusveneen luhistuminen olisi tapahtunut millisekunneissa, ja matkustajat todennäköisesti kuolivat heti.

Viimeiset tuhoutuneen sukellusveneen osat löytyivät lokakuussa 2023. Samalla löytyi myös oletettuja ihmisjäänteitä.

Matkustajat
-----------

Onnettomuudessa kuolivat kaikki aluksessa olleet viisi henkilöä:

* Shahzada Dawood (48), pakistanilais-brittiläinen liikemies
* Suleman Dawood (19), Shahzada Dawoodin poika
* Hamish Harding (58), brittiläinen liikemies ja seikkailija
* Paul-Henri Nargeolet (77), Ranskan laivaston entinen komentaja, syvänmerensukeltaja
* Stockton Rush (61), aluksen ohjaaja ja OceanGaten toimitusjohtaja

Kukin matkustaja maksoi kahdeksan päivän retkestä 250 000 Yhdysvaltain dollaria eli noin 229 000 euroa. Rush oli ollut aluksen ohjaajana vuodesta 2021 lähtien ja kyseessä oli hänen viides sukelluksensa. Rushin mukaan sukellusten vaikeuteen vaikuttavat merivirtaukset, jotka vaihtelevat päivittäin ja kausittain sekä eri syvyyksien mukaan.

OceanGaten turvallisuuskritiikki
--------------------------------

OceanGaten toimitusjohtaja ja *Titanin* ohjaaja Stockton Rush vuonna 2015
Yhtiötä oli aiemmin kritisoitu siitä, että turvallisuussäännöistä ei välitetty riittävästi. Vuodesta 2018 useat asiantuntijat olivat esittäneet epäilyksiä aluksen kyvystä kestää syvänmeren sukelluksia sillä perusteella, että se oli valmistettu hiilikuidusta eikä sitä ollut virallisesti testattu vakautta, lujuutta, turvallisuutta ja suorituskykyä koskevien alan turvallisuusstandardien osalta. Lisäksi aluksen ohjaaminen oli toteutettu langattomalla Logitech F710 -peliohjaimella, jossa oli muunnellut analogiset ohjaussauvat.

Rush itse piti alustaan turvallisena ja sivuutti kritiikin väittäen, että alan toimijat tahtoivat estää uusia yrittäjiä pääsemästä markkinoille. Hänen mukaansa määräykset myös estivät kaupallisen sukellusvenealan kasvua ja innovaatiota. Toisaalta hän oli vedonnut siihen, että riskinotto kuului elämään, ja luotti voivansa tehdä matkan turvallisesti, vaikka hän "rikkoisikin sääntöjä". Ainakin vuoden 2022 sukelluksella matkan riskit oli tuotu esille myös matkustajien allekirjoittamassa vastuuvapauslausekkeessa, joka vapautti OceanGaten vastuusta siinä tapauksessa, jos matkalla sattuisi jotain. Mainitut riskit olivat fyysiset vammat, traumat ja kuolema.

### Aiemmat sukellukset

Vuodesta 2021 lähtien *Titan* oli tehnyt yhteensä 13 sukellusta, joista kaksi suuntautuivat RMS *Titanicin* hylylle. Viimeisin sukellus oli hylylle suuntautuneista matkoista kolmas. Myös aiemmilla *Titanilla* tehdyillä sukelluksilla oli tapahtunut yhteysongelmia, joiden aikana sukellusvene ei kyennyt kommunikoimaan ulkomaailman kanssa. Teknisiä ongelmia oli ollut myös työntövoimajärjestelmän, luotaimen, kompassin ja aluksen tietokoneiden kanssa, eikä sukellusveneellä ja sukelluksessa avustavalla laivalla ollut keinoa paikantaa toisiaan.

Lähteet
-------

1. ↑  Nurmi, Minea: Tältä näyttää Titanicin hylylle matkannut sukellusvene *Iltalehti*.  20.6.2023. Viitattu 20.6.2023.
2. 1 2 3  Ilkka, Ilmo & Freyborg, Hanna & Lehtinen, Don: Kadonnut alus miehistöineen oli matkalla Titanicin hylylle – Näin tapahtumat etenivät *Helsingin Sanomat*.  19.6.2023. Viitattu 20.6.2023.
3. ↑  Lehtonen, Joonas: Asiantuntijat: Näin Atlantilla kadonneelle sukellusveneelle on voinut käydä – "Todella epämukava ja synkkä kokemus" *Iltalehti*.  20.6.2023. Viitattu 20.6.2023.
4. ↑  Jurkka, Inka: Turisteja Titanicin hylylle kuljettava sukellusvene on kadonnut – etsinnät käynnissä Atlantilla  19.6.2023. MTV. Viitattu 20.6.2023.
5. 1 2 3  Luscombe, Richard & Beckett, Lois: Titanic sub crew believed to have died instantly in ‘catastrophic implosion’ *Guardian*.  23.6.2023. Viitattu 23.6.2023. (englanniksi)
6. 1 2  Bucktin, Christopher: All five in Titanic submarine died instantly after 'catastrophic implosion' *Mirror*.  22.6.2023. Viitattu 24.6.2023. (englanniksi)
7. ↑  The search for the missing Titanic sub in maps and graphics *BBC News*.  22.6.2023. BBC. Viitattu 1.3.2024. (englanniksi)
8. ↑  Titan sub: Bangs that led to hope of crew's survival heard for first time *BBC News*.  29.2.2024. BBC. Viitattu 1.3.2024. (englanniksi)
9. ↑  Titan submersible: timeline of vessel’s voyage *Guardian*.  22.6.2023. Viitattu 23.6.2023. (englanniksi)
10. ↑  Regan, Helen et al.: Missing Titanic sub crew killed after 'catastrophic implosion'  23.6.2023. CNN. Viitattu 23.6.2023. (englanniksi)
11. ↑  Wendling, Mike: Remaining debris from destroyed Titan sub found on Atlantic seabed *BBC News*.  10.10.2023. Viitattu 11.10.2023. (englanniksi)
12. ↑  Tolonen, Laura: Oceangate: Kaikki viisi mukana ollutta matkustajaa kuolleet  22.6.2023. Yle. Viitattu 23.6.2023.
13. 1 2 3  Yerushalmy, Jonathan & Kassam, Ashifa: Titanic submersible: documents reveal multiple concerns raised over safety of vessel *Guardian*.  21.6.2023. Viitattu 22.6.2023. (englanniksi)
14. 1 2  Morelle, Rebecca & Francis, Alison & Evans, Gareth: Titan sub CEO dismissed safety warnings as 'baseless cries', emails show  23.6.2023. BBC News. Viitattu 24.6.2023. (englanniksi)
15. ↑  Edwards, Benj: Submarine missing near Titanic used a $30 Logitech gamepad for steering *Ars Technica*.  20.6.2023. Viitattu 21.6.2023. (englanniksi)
16. ↑  Tassi, Paul: The Missing Titanic Submarine Was Using A $30 Video Game Controller  20.6.2023. Forbes. Viitattu 23.6.2023. (englanniksi)
17. ↑  What is in the contract that Titan passengers sign before boarding? *Diario AS*.  25.6.2023. Viitattu 4.7.2023. (englanniksi)
18. ↑  Heilman, Greg: How many expeditions did OceanGate submersible make to Titanic? When were they? *Diario AS*.  4.7.20234. Viitattu 4.7.2023. (englanniksi)
19. ↑  Lenthang, Marlene & Chan, Melissa: Titan passengers share eerie accounts of safety issues on the submersible's past expeditions *NBC News*.  22.06.2023. Viitattu 4.7.2023. (englanniksi)
20. ↑  Marquis, Erin: Past Titan Dives Suffered From Potentially Catastrophic Problems, Passengers Confirm *Jalopnik*.  22.6.2023. Viitattu 4.7.2023. (englanniksi)